b'\n_START_ARTICLE_\nOrella de Judes\n_START_SECTION_\nMorfologia\n_START_PARAGRAPH_\nNeix en forma de petxina d\'un color bru fosc, amb la cara externa un xic m\xc3\xa9s p\xc3\xa0l\xc2\xb7lida que  no pas la interna i, a mesura que va creixent, agafa la forma d\'una orella amb el marge rebregat._NEWLINE_De consist\xc3\xa8ncia gelatinosa (si es pren a la m\xc3\xa0 i se\'l sacseja, tremola), s\'asseca en temps eixut i recobra l\'elasticitat en temps humit._NEWLINE_Per la part del damunt \xc3\xa9s m\xc3\xa9s p\xc3\xa0l\xc2\xb7lid que per la de sota, que est\xc3\xa0 recorreguda per una mena de plecs o rebrecs, molt irregulars.\n_START_SECTION_\nH\xc3\xa0bitat\n_START_PARAGRAPH_\nCreix habitualment en grups, damunt branques mortes de sa\xc3\xbcquers, alzines sureres, pl\xc3\xa0tans i altres arbres de fulla plana. _NEWLINE_Apareix comunament a la tardor en indrets humits, despr\xc3\xa9s de les pluges, per\xc3\xb2 ocasionalment pot trobar-se a la primavera.\n_START_SECTION_\nComestibilitat\n_START_PARAGRAPH_\n\xc3\x89s comestible i molt apreciat a la cuina oriental (\xc3\xa9s el "bolet negre" dels restaurants xinesos, i a la Xina, fins i tot, el cultiven sobre troncs morts), per\xc3\xb2 amb poca tradici\xc3\xb3 gastron\xc3\xb2mica als Pa\xc3\xafsos Catalans._NEWLINE_Se sol menjar cru, per b\xc3\xa9 que no t\xc3\xa9 cap gust apreciable, per\xc3\xb2 fa bonic i anima les amanides. Tamb\xc3\xa9 se\'n fan sopes._NEWLINE_Pot guardar-se sec i si se\'l posa en remull abans d\'emprar-lo recupera la seua consist\xc3\xa8ncia gelatinosa.'